Er OnePlus på vej med intelligent højttaler?

De har så sandelig travlt hos OnePlus i disse uger og måneder. Den 14. oktober lanceres det nye flagskib, OnePlus 8T, og det lader til, at der er mere i vente den aften. I hvert fald har kineserne tweetet et billede af en tingest med teksten “en helt ny verden af lyd kommer snart”.

Det er nærmest en garanti for, at OnePlus udvider sin serie af audio-produkter. Men hvad er det? Billedet har naturligvis fået gætterierne til at eksplodere på nettet; umiddelbart kunne motivet godt ligne et makrobillede af silikoneproppen på et sæt hovedtelefoner.

Men mere eventyrlige gæt lyder på at OnePlus planlægger at lancere sin første intelligente højttaler. OnePlus er en af de få virksomheder, der endnu ikke er gået i den retning. Rivaler som Xiaomi og Huawei har højtalere, ligeså Amazon, Google og Lenovo. Og naturligvis Samsung og Apple.

A whole new world of sound. Coming soon.
— OnePlus (@oneplus) October 1, 2020

Mere realistisk er det nok, at billedet skal tease en ny variant af OnePlus Buds hovedtelefonerne (læs vores anmeldelse her). Måske en dyrere og mere avanceret udgave med aktiv støjdæmpning a la AirPods Pro.

Apropos verden, så åbnede OnePlus den 1. oktober for sin 3D-verden OnePlus World, hvor man kan bevæge sig rundt og finde informationer om selskabets produkter og indsamle point, der kan bruges til at anskaffe sig merchandise.

Det er også muligt at følge OnePlus 8T-lanceringen direkte fra OnePlus World via et 3D-auditorium, der er bygget derinde.

Er OnePlus på vej med intelligent højttaler?