OnePlus 8T får 120 Hz-skærm

OnePlus gør klar til at følge op på den roste OnePlus 8 fra foråret med den obligatoriske T-efterårsvariant, og de første rygter og læk er begyndt at strømme. Folkene fra Android Central har angiveligt fået fingrene i en del af specifikationerne på OnePlus 8T og en del af lækkerierne fra forårets Pro-udgave er dryppet ned på 8T. Men derudover er der ikke mange overraskelser.

Eksempelvis er skærmstørrelsen uforandret på 6,55 tommer. Til gengæld får skærmen samme opdateringshastighed som forårets 8 Pro, nemlig 120 Hz, hvor 8’eren ”kun” havde 90 Hz.

Kameraet på OnePlus 8T vil også få en mindre opdatering. I rene tal er kameradelen fuldstændig identisk med forgængeren, nemlig 48MP/16MP/5MP/2MP med standard, ultravidvinkel, makro og portræt-linser. Men OnePlus vil efter sigende opgradere 48MP-sensoren; sandsynligvis bliver den identisk med den, der sidder i 8 Pro-modellen.

Derudover er der ikke meget nyt at komme efter. Den drives af et Snapdragon 865+ chipset, har 8 gigabyte RAM og 128 gigabyte lagerplads. Desuden er det givet, at den vil køre på Android 11, for OnePlus adopterer altid den seneste Android-udgave.

Mere interessant bliver det, hvordan det vil spille med den nye OxygenOS 11-brugerflade, som OnePlus vil smøre hen over Android. Der er store ændringer i vente og de smugkig, der er blevet givet, er ikke alle faldet i god jord. Der bliver eksempelvis meget ”luft” i designet, fordi OnePlus vil forsøge at gøre det nemmere at betjene telefonen med en hånd. En øvelse Samsung udførte med sit OneUI tilbage i 2019.

OxygenOS 11 har et væsentlig mere luftigt design.

Sidst, men ikke mindst, forventer Android Central at OnePlus 8T vil blive lanceret i starten af oktober. Læs også vores anmeldelser af OnePlus 8 og OnePlus 8 Pro.

OnePlus 8T får 120 Hz-skærm